गीता में भगवान ने कहा है कि तप, यज्ञ और दान दुनिया के सबसे श्रेष्ठ कर्म हैं। इनको करते रहना चाहिए। तप- भूतकाल में किए गए पाप-कर्म तप से समाप्त होते हैं। यज्ञ- यज्ञ करने से वर्तमान सबल बन जाता है और दान से सुनहरे भविष्य का निर्माण होता है। काम, क्रोध और लोभ नरक के द्वार हैं। रामायण काल में मंथरा ने कैकेयी के मन को अस्थिर किया, जिससे काम रूपी इच्छा कैकेयी के मन में जागी तो राम उनसे विमुख हुए। सूर्पनखा के मन में काम जागा तो उसे लक्ष्मण के हाथों अपनी नाक गँवानी पड़ी। सूर्पनखा की नाक रावण के क्रोध का कारण बनी। वेदों का ज्ञाता, त्रिलोक विजेता रावण काम के अधीन होकर कुल समेत मारा गया। सोने के हिरण को देखकर माता सीता के मन में उसे पकड़ने की इच्छा (लोभ) जागी तो बदले में उन्हें सोने की लंका मिली फिर जीवन भर ना उन्हें राम मिले और ना ही आराम। यही नरक है और यही दुःखों का घर है।